OpenLLM-France/wikimedia huggingface dataset:
# Barzhaz Breizh/1846/Bleuniou Mae

Oberennoù damheñvel pe handelvoù all zo ivez, gwelout Bleunioù Mae.
| ◄ Gwerz Iann Marek | Bleuniou Mae | Ann amzer dremenet ► |
Neb a wele Jeff ar ann ot, Drant he lagad, ru he diou chot ;
Neb a wele Jeff er Pardon, A deue joa enn he galon.
Neb he gwele ar he gwele, Gant true out hi a wele.
Gand true deuz ar plac’hik klan ; Ker gwenn evel eul lilien han.
Hi lare d’he mignonezed
War bankig he gwele chouket :
— Mignonezed, ma em c’haret,
Enn han Doue, na welet ked.
C’hui oar a-vad, mervel zo red :
Doue war ar groaz en deuz gret. —
P’az iz dar feunten da vid dour :
Ann estik-noz a gane flour :
— Ma ar miz mae o vont e biou,
Gand ar bleuniou war ar c’hleuniou ;
Euruz eo ann dud iaouank-ze
Hag a varv enn amzer neve !
Evel ar rozen deuz ar brank,
E tisparti ann dud iaouank ;
Re ’nhe a rei arog eiz-te,
E vo roet d’he bleuniou neve ;
Hag int deuz a-greiz, d’ar baroz,
’Vel bivik-doue, deuz ar roz. —
— Jeffik, Jeffik, ne ouzoc’h ked
Pez en deuz ann estik laret :
« Ma ar miz mae o vont e biou, « Gand ar bleuniou war ar c’hleuniou. »
Ar plac’hik dal m’ e deuz klevet, He daouarn e kroaz ’deuz laket
— Me laro eunn Ave Maria Enn ho enor, itron Varia,
Ma plijo gad ho mab Doue, Da gaout dioun-me true ;
Ma ’z inn, bremaik, da c’hortoz Va mignonezed er baroz —
Oa ked he Ave achuet Stoui he fenn hi e deuz gret ;
Stoui he fenn hi e deuz gret, He daoulagad e deuz sarret.
Neuze oe klevet ann estik, O kana c’hoaz el liorzik :
« Euruz eo ann dud iaouank-ze Hag a varv enn amzer-neve !
« Euruz eo ann dud iaouank-ze A ve roet d’he bleuniou neve ! »
# Barzhaz Breizh/1846/Bale Arzur

Oberennoù damheñvel pe handelvoù all zo ivez, gwelout Bale Arzhur.
| ◄ Gwin ar C’hallaoued ha korol ar c’hleze | Bale Arzur | Bosen Elliant ► |
— Deomp, deomp, deomp, deomp, deomp, deomp, d’ar gad ! Deomp, kar, deomp, breur, deomp, map, deomp, tad ! Deomp ! deomp ! deomp holl ! deomp ’ta, tud vad !
Mab ar c’hadour a lavare,
Lavare d’he dad, eur beure :
— Marc’hegerien war lein ar bre !
Marc’hegerien o vont e-biou,
Mirc’hed adan-he, glaz ho liou,
Oc’h hinteal gand ar riou !
Stank-ha-stank, c’houec’h-ha-c’houec’h, e ri ;
Skank ha stank, e ri tri-ha-tri ;
Mil goaf oc’h ann heol o lintri ;
Stank-ha-stank, e ri, daou-ha-daou,
O vont da heul ar banielaou Hag a vransell glan ann Ankaou.
Nao ban rong ann daou benn anhe ;
Bagad Arzur, e goarann, e ;
Arzur a-rok lein ar mene. —
— Mar ma Arzur ann hini eo,
Prim d’hor gwarek ha d’hor gwall veo !
Ha’rok d’he heul, ha flimm ra freo ! —
Oa ked he c’her losket a-grenn,
Pa drouzkrozaz ar iouc’hadenn
Hed ar meneziou penn-d’ar-benn :
— Kalon am lagad ! penn am brec’h !
« Ha laz am blons, ha traon ha krec’h ! « Ha tad am map, ha mamm am merc’h !
« Marc’h am kazek, ha mul am as !
« Penn-lu am mael, ha den am goas !
« Goad am daerou, ha tan am grouaz !
« Ha tri am unan, evit mad ! « Traon ha krec’h, noz-de, mar gell pad,
« Ken a redo enn traoniou goad !
« Er stourmat treuzet mar kouezomp,
« Gand hor goad en em badezfomp, « Ha laouen galon a varfomp.
« Mar marvomp evel ma dleet
« D’ar gristenien, d’ar Vretoned, « Morse na varvimp re abred ! » —
# Buhez ar Sent/1912/Apolliner

| ◄ Mari-Madalen | Apolliner | Sirill ha Method  ► |
Apolliner a deuas gant sant Per eus a Antioch da Rom ; prins an Ebestel hen sakras eskob hag hen c’hasas da Raven da brezek ar relijion neve. O vezan ma c’honeze eno eleiz a dud da Jezuz-Krist, e oe tapet gant beleien an idolou ha skoet didrue.
Prest goude e roas ar prezeg d’eun dijentil, e hano Bonifas, a oa mut eur pennad a oa ; parean reas ive e verc’h a oa perc’hennet gant an drouk-spered. Setu ma ’n em zavjod adarre en e eneb.
Skoet a oe gant gwial, grêt a oe d’ezan bale war ar glaou beo ; ha dre ne rê an tân droug ebet d’ezan, e oe argaset er-mêz a gêr.
Goude bezan bet eur pennad o vale bro, e tizroas da Raven, hag e reas da verc’h Rufin sevel eus a varo da veo ; abalamour da ze, tiegez Rufin a-bez a gredas en Jezuz-Krist. Gouarner Raven, pa glevas an neventi, a roas urz d’an eskob santel da baouez gant e gelennadurez, hag evel ma ne rê van ebet, e oe dispennet a dôliou skourje, skuilhet dour bero en e c’houliou, torret e c’henou outan a dôliou mein, chadennet ha stlapet er prizon. Pevar devez goude, oe grêt d’ezan pignal en eul lestr da vont d’an harlu.
An avel hen tôlas war ôchou an Thras. Eno e oa eun templ da Zerapis, hag an drouk-spered a gomze ennan betek neuze ; mes lavaret a reas ne raje ken, keit ha ma chomje diskib sant Per er vro.
Ar baganed a ’n em lakas eta da glask an divroad, ha dal m’hen c’havjont, e rejont d’ezan kemer prim an tec’h.
Dizro da Raven, Apolliner a gavas adarre beleien an idolou d’e damall ; prizoniet a oe, mes an ofiser karget d’e ziwall a oa kristen dre guz, hag a lakas anezan da dec’hel en noz. Ar baganed, dal m’hen gouezjont, a redas war e lerc’h, hag a c’houlias anezan kement ma kredent bezan e lazet.
Ar gristenien hen dastumas diwar an hent ; bevan reas c’hoaz seiz devez ; nerz awalc’h en devoe d’o alian da viret mat o fe, hag e oe kurunet en gloar e verzerenti. E gorf a oe sebeliet en harz moger kêr.
Seul-vui e sellomp ouz an heol, ha seul-vui e chomomp en estlam, rak, ken alïes gwech m’hen gwelomp, e kavomp en deve bepred ar memes sked hag ar memes gened.
Evelse, hanoiou ar verzerien a lufr, daoust d’an niver bras a vlaveziou a zo tremenet warneze, ha dre ma varvo ar c’hantvejou, o brud ne raio nemet en em astenn muioc’h-mui.
Sant Bazil.
# Douar panez

| ◄ Ar Groaz Teo | Douar panez | Feunteun Sant Kadou ► |
D’an Aotrou Yann ar Born.
* An oabl a oa izel, al lanneier tenval,
* Da vare ar c’huz-heol, e parroz Sant-Riwall ;
* Hag ar voren ledet a rae d’an douarou
* ’Vel d’eun den sebeliet eul linser a zaerou.
* Koulskoude, e kleven endanoun kanaouenn,
* Toniou frank pe seder ha meur a vouc’haden…
* Petra en em gave e dinaou ar menez ?
* Peurc’hraet ’oa al labour en ervennou panez.
* Heb dale, ’tal ar vourc’h e welen war an hent
* Labourerien o tont gant paliou a bep ment,
* Pevar a drenv pevar, evel hor zoudarded
* Pa valeont dre urz gant o mistri renket.
* Dre o c’han o tason ouz riblou ar reier,
* Hag o redek laouenn e-mesk al lanneier,
* E santis dirazoun o tremen ar Ouenn-dud
* A vevas her em Bro, hag a zalc’ho d’he brud !
# Doue, gwir Bried

Oberennoù damheñvel pe handelvoù all zo ivez, gwelout Doue, gwir Bried (1934) ha Cantique de la Pénitence.
| ◄ Jezus hon Zalver, bet true | Doue, gwir Bried | A vianig am euz pec’het ► |
1. Doue, gwir bried D’an ineou, C’houi ’c’h euz ma c’hrouet, C’houi ’c’h euz ma frenet, C’houi ’ch euz ma c’hrouet, Vit an Envou.
Gwerc’hes beniguet, Mam druezus, Me eo ’m euz lazet, Hen gouzout a ret, Me eo ’m euz lazet Ho mab Jezus.
2. Aboe pel amzer, — N’hellan ket nac’h - Ez on, ma Zalver, Ziouas ! eur pec’her, Ez on, ma Zalver, Enebour d’ac’h.
3. Eur bugel tec’het A di e dad, Eun danvad kollet Ha pel dianket, Eun danvad kollet, Euzus e stad !
4. Ia, me a zo bet Bete breman, Ah ! ken aheurtet Ebars ma fec’het, Ah ! ken aheurtet ; Chanj a renkan !
5. Pignomp, ma ine, War ar C’halvar, Gwelomp eun Doue, Leun a garante, Gwelomp eun Doue En e c’hlac’har.
6. E dreit zo treuzet Gant an tachou, E gorf dispennet, E ben kurunet, E gorf dispennet Gant ar fouetou.
7. Zell-han diwisket, Zavet er groaz, E zaouarn staget, E goste toullet, E zaouarn staget Gant tachou braz.
8. Me eo, ma Doue, Me ma-unan, Am euz hep true Dre ma goal vue, Am euz hep true Kresket ho poan.
9. Me wel pardonet Ar mab prodig, Meur den a bec’het, Eur plac’h dirollet, Meur den a bec’het, Eul laer publik.
10. C’houi a zo bepret Eur gwir Zalver Ha na c’houlet ket E ve den daonet, Ha na c’houlet ket Koll ar pec’her.
11. D’ho treit e pokan, Gant Madalen, Re e talean, Re bel e talc’han, Re e talean Ma finijen.
12. Genet koz bepret, Bepret neve, Poënt eo ho karet Zalver beniget, Poënt eo ho karet E gwirione.
13. Arru eo an de Da gonsakri Ma ners, ma bue D’ac’h, o ma Doue, Ma ners, ma bue D’ho serviji.
# Doue, gwir Bried (1934)

Oberennoù damheñvel pe handelvoù all zo ivez, gwelout Doue, gwir Bried ha Cantique de la Pénitence.
| ◄ Diviz etre ar sent hag an dud | Doue, gwir Bried | A-vihanik em eus pec’het ► |
Gwerc’hez viniget  Mamm druezus Me am eus lazet Dre veur a bec’hed, Me am eus lazet  Ho mab Jezuz.
Doue gwir bried  An eneou, C’houi ’ch eus ma c’hrouet C’houi ’c’h eus ma frenet C’houi ’ch eus ma c’hrouet  ’vit an Nenvou,
Ez eus pell amzer, Pelec’h rei peuc’h !  Ma’z oun, ma Salver, Siouaz, eur pec’her, Ma’z oun, ma Salver,  Enebour d’eoc’h.
Eur bugel tec’het  Diouz ti e dad, Eun danvad kollet, Pe bell dianket, Eun danvad kollet,  Spontus e stad !
Siouaz ! ez oun bet  Betek breman, Ya, ken aheurtet E-barz ma fec’hed, Ya, ken aheurtet ;  Chench a rankan.
Pignomp, ma ene,  War ar C’halvar, — Sellomp ouz Doue, Leun a garante(z), Sellomp ouz Doue,  En e c’hlac’har.
E reid zo treuzet  Gant an tachou, E gorf dispennet, E benn kurunet, E gorf dispennet  Gant skourjezou.
Sed, hen diwisket,  E gorf e noaz, E zaouarn tachet, E gostez toullet, E zaouarn tachet  Ouz koad ar groaz.
Ha me, ma Doue,  Me ma-unan, Am eus, hep truez, Dre ma gwall vuhez, Am eus, hep truez,  Kresket ho poan.
Me wel pardonet  Ar Mab Foran, Kouezet er pec’hed, Ar plac’h dirollet, Kouezet er pec’hed,  Al laer forban.
C’houi a zo bepred  Eur gwir Salver ; Ne c’houlennit ket E ve den daonet, Ne c’houlennit ket  Koll ar pec’her.
D’ho treid e pokan  Gant Madalen, Re e talean, E tigarezan, Re e talean  Ma finijenn.
Jezuz, ho kened  Bepred nevez, Ho karout, dleet, Salver binniget, Ho karout, dleet,  E gwirionez.
Setu ar mare  Deut da ouestla D’eoc’h, o ma Doue, Ma nerz, ma buhe(z), D’eoc’h, o, ma Doue,  D’ho servija.
# Doue, ho pet truez !

| ◄ Na ouelit ket ! | Doue, ho pet truez ! | Eun Nozvez pe Pedenn an Tad koz ► |
« Gwelet a raimp hor zoudarded er bed- man pe er bed-all. Bezomp feal d’ezo, d’o envor, d’hor c’harantez evito…» (Tennet eus lizer eur plac’h yaouank).
* Ho pet truez ouz an dud losket war hor maeziou
* Hep skoazell, hep sikour e-kreiz o holl boaniou !
* Ho pet truez ouz an dud, re vihan ha re goz,
* Pleget dindan o bec’h, ha d’ezo nep repoz !
* Ho pet truez ouz an dud, ouz ar gwragez nec’het
* N’eo bet ar vuhez c’hoaz evito ker kalet !
* Ouz o bugale baour ken dinamm, re yaouank
* ’Vit santout an diouer eus o zadou a vank !
* Ho pet truez, va Jezuz, ouz ar mibien, ar gwaz
* ’Zo kouezet en talben ! N’o gwelimp ken, siouaz !
* Ho pet truez, va Doue, ouz ar re o gortoz
* Gant anken ha daerou ’kouls en deiz hag en noz !
* Ho pet truez ouz ar re hon c’huitâs drant, laouen,
* A zo breman maro war douar an estren !
* Ho pet truêz ouz ar re bet skôet en asailh,
* A zo chomet flastret dindan eur gwall-vindrailh !
* Ho pet truez ouz ar re o deus a-raok mervel
* Sellet kantezus war-zu a Breiz-Izel !…
(1916).
# Donedigez Jesus

| ◄ Gloar da Zoue | Donedigez Jesus | An Esklavach ► |
"Kanvou"
* 2.
* Joa d’an douar, Jesus a ren
* Hen meulit-han gant hoc’h himnou,
* Karout Jesus dle pep den.
* Rei dezhan enoriou.
* 3.
* Hen a ren dre c’hras ha justis
* Hag a ginnig d’an holl boblou
* Gloar, madou braz he Ilis
* Ha peoc’h d’ho c’halounou.
* 4.
* Tud kez! digemeret he c’hras
* Ha deud holl da zenti outhan
* Rei ra deomp eun tenzor bras
* N’hen deuz netra dreist-han.
# Donezon Jesus

Oberennoù damheñvel pe handelvoù all zo ivez, gwelout An Añjeluz.
| ◄ Kreden en Doue | Donezon Jesus | Gras Jesus ► |
"En Angelus"
* 2.
* O Zalver pebeuz kelou mad
* Ez eo hennez d’am daoulagad.
* Gra eta ma sentin
* O Jesus
* Ha bemdez e c’heulin
* Da C’hir prisius.
* 3.
* O Krist, te a zo gwirione
* Pa roez d’in ez trugare
* Gras Doue va C’hrouer.
* O Jesus
* D’am zalvi me pec’her.
* Da C’hir prisius.
# Douar-an-enez

| ◄ Notennou gramadegel | Douar-an enez |
En Breiz en beg ar bed a zo eur Ger mentrus . Gwenn ha brao vel eur wreg iaouank karantezus, War he roc’h gourveset us d’an dour don ha glaz Astenn a ra d’ar mor benërez he zreid noaz, Hag ar mor noz ha deiz, rust ha jentil tro dro, A lip treid koanta Ker zo bet biskoaz er vro.
Douarnenez, perlezen Breiz-Izel, Paotrez ar mor hag ar menez uhel, Dindan da boë dispar Ker Is ar villiget E mesk ar bezin teo vit pell c’hoaz zo kousket ; Douamenez, Rozen wenn Bro Gerne, N’eus en neb lec’h eur Ger evel-d-out-te.
Vel neus graet gwech-all atao o zadou koz Da vibien gant ar mare a zao d’ar mor beb noz. Ar chadennou a skrign ebarz ar porz tenvel Stign lian al lestrou, o zu dreon d’an avel, Hag al lestrou didrouz, ken skaon ha lapoused, A ruz sioul war an dour dre al loar arc’hantet.
Douarnenez, perlezen Breiz-Izel, Paotrez ar mor hag ar menez uhel, Heb aoun eo da vibien en nespet d’an amzer. Dirag an tarz treitour oll chomont dibreder. Douarnenez, Rozen wenn Bro Gerne, N’eus en neb lec’h paotred evel da re.
Al lestrou zo distro, karget a besket kaër. Ar merc’hed vid ar c’haë deus dilezet ar ger, An amzer zo klouar ha tomm ar c’halonou, Goal zo enn daoulagad, c’hoarz war ar muzellou, A dreg ar mor pell zo an heol zo aet da guz, Dre an noz sioul nij c’houz soniou karantezus.
Douarnenez, perlezen Breiz-Izel, Paotrez ar mor hag ar menez uhel, Da verc’hed ’n o gwazied o deus gwad rouanez, Gwad mibin, gwad tanet, roet d’ê gant Ahez, Douarnenez, Rozen wenn Bro Gerne, N’eus en neb lec’h merc’hed evel da re.
(Kanet gant an Oberour, beajour a gemwerz-evach, en pred braz marc’hadourien gwin Pennarbed en Douarnenez, Even 1929).
# Douar Arvor

| ◄ D’eur plac’hik koant | Douar Arvor | Kimiad ► |
Da Daldir Jaffrennou.
* Hunvreou kaër a dremen en ezen askellek
* A lak kridien vraz e touez bleun aour al lann,
* Miret eun tamm, m’ho ped, en âlan ar garrek,
* Sonj an amzer dibab a zeu Arvor d’embann.
* Ra zeuio an avelach a frê Menez Are,
* Da zihuna ’n hor c’halon, eun esper moredet.
* Ra zeuio mibien stouet eur wenn disliou hirie,
* D’em denna vit echui ouz o c’housk kaledet.
* Ar bobl en kuzulik a gont kement a draou,
* Ma nefe d’o delc’hen kalz a c’hoant ar brug ru.
* Neuze en liouiou brao, lak karantez hep gaou,
* Eun emgleo ken laouen ma zoug merk an didu.
* Epad noz ar gouanv, ar Maro spouronnus
* A zeu en hentchou dôn hag er bodou tenvel.
* Da bep envor ive eul lavar dudius,
* Hep mar, gant koantiri, renk broda ’eur vantell.
* Ar skweriou desevet vit klask lazikerez,
* A red hag a zaoulamm barz an devalijen,
* An noz ziskuill anê d’ezennou ar gwarez,
* Hag a lenvont neuze o malloz da viken !
* Rimadellou spontus a zav eur gontadenn,
* D’an drez, d’ar mein a zo dre-oll tal an hentchou.
* Ar mammou koz ebars o spered, a gav tenn
* Bep a vuhez gwirion d’an oll bagad teuziou.
* Peb troatad a zibun em gontadenn dispar
* Ha peb lec’had ive gomz euz amzer gwechall.
* Mes dindan al linsel tano, ’ma an douar,
* Birvidik, galloudus, bepred dihun ha grall.
* Er reier lec’h a zeu an avel da strakal,
* Ar c’henvi vel lôre hep aon a gred steui
* ’N eur ober d’ê, bemde, gant deliou livet fall,
* Eur gurunen c’hwero mad d’ar benaërez kri.
* Unan gant trouz ar mor, ar Vretoned a Vreiz,
* A zant o skoï bepred, nerzuz, o c’halonou.
* En kement ene kelt, kreïz burzudou a leïz,
* Euz Barzaz an Hunvre c’helfer gweld ar goulou !
# O palarat

| ◄ D’ar pardaez-noz | O palarat | Pichoun ► |
* Sell mad, paotr and alar, rag ann ero zo kamm,
* Toull ama, tort du-hont ; souc’h ann alar a lamm.
* Mousik, dalc’h tost Pichoun, diwall da vont a-gleiz,
* Rag Bouji da vlenier, a welann, zo direiz.
* Jakez, paotr ann alar, pe leac’h ema da benn ?
* Perag e tiskrogez pell diouz al letonenn ?
* Ha te mousik penn skanv, perag oud eat a-dreuz,
* E leac’h beza bleniet eeun beteg ar c’hleuz ?
* Ne venn ket sebezet e ve Iann e-kounnar,
* Rag gand al lodenn-benn, pa ziskrog ann alar
* Keit diouz al letonenn, e ranker hast affo,
* Palat, araok ma vez ar c’hezek enn distro.
* Krogit heb koll halan, krogit start, Fanch ha Per,
* Ma chomit da dermal, dem-zost vefot re verr ;
* Taolit a-leiz ar bal ann douar a vruzunou,
* Buan, vit ma ne vo ket al loen war ho seuliou,
* N’euz nemed Alanik ha ne ra ket he lod,
* Nerzusoc’h e vefe ma karfe debri iod,
* Ne dal ket ar butun a zev dindan ar c’harz,
* Pec’hed e ve d’he goan rei d’ezhan kik ha fars.
# O prièd Jesus-Chrouist

| ◄ A pe oèh hoah én ouaid tinér | O prièd Jesus-Chrouist | Badéour santel ► |
* O prièd Jesus-Chrouist, ô Ilis ag en doar,
* E zou hoah é brézel, séhet hiniw hou tar,
* Ha cannet én inour de driomfl hou predér
* E zou hiniw én nean, é creis er vrassan gloër.
* Hinihue é inourambl ol er ré zou én nean ;
* Sàuamb hur haloneu ha ramb lusq d’hun inean ;
* Caigeamb guet ur joé douç hur boéhieu doh ou ré,
* Eit ma vou mêlodi ar en doar èl én né.
* A drest en ol é ma ha Jesus ha Mari,
* Jesus Salvér en ol, é Vam hag hur mam ni,
* Péhani hi hunan, é misq ol er merhèd,
* E zou Gùérhiès ha Mam, Mam ha Gùérhiès perpét.
* Ar ou lerh é huélér Ælèd en Eutru Doué,
* Sontil é peb amzér d’hobér é volanté ;
* A bep-tu ne gleuér guet-hai nameit ur han :
* Gloër d’en Tad, gloër d’er Mab ha gloër d’er Sperèd-glan.
* Étal d’hai sant Yehan, brassoh eid ur profèt,
* Deit de bleinal en hent é raug Salvér er bed,
* Guet er Batriarchéd ha guet er Brofætèd,
* E gaige ou boéhieu douç doh hani en Ælèd.
* Én ou hreis é huélér ar ou zrôneu ihuel,
* Èl er penneu quetan ag er senat santel,
* En deuzêc Apostol e zou laqueit guet Doué,
* Eit pouisein er balanç œvreu é vugalé.
* Tostig dehai é ma er Vartirèd nerhus
* En dès scùillet ou goaid aveit lézen Jesus ;
* Reit ou des ou buhé eit prenein ou inean,
* Bermen de virhuiquin é mant eurus én nean.
* Pêlloh un nombr hemb fin a dud fidel d’er Fé,
* Bêlean, Escobèd, serviterion de Zoué,
* En dès groeit disprisanç a vanité er bed,
* E zou goleit a hloër, goalhet én eurustéd.
* Er Gùérhiésèd santel en doé queméret Doué
* Aveit bout ou frièd, a pe oent é buhé ;
* Guet lys ha ros quer gùen èl en éerh er purran,
* É héli ou frièd guet en hivoult douçan.
* É creis el lehuiné, en han, er mêlodi,
* Er Sænt e zou én nean n’ou dès ol quin studi
* Meit cannein gloër de Zoué, mêlein é santeleah,
* Mêlein é ol buissanç, mêlein é vadeleah.
* O Speredeu eurus e chom é lein en né,
* Hui péré zou goalhet ér mor a lehuiné,
* Cheleuet a vazé hiniw hur pedenneu,
* Lausquet ur sèl de gouéh ar hun ol dobérieu.
* Ag er vamen dihesq ag er gùir eurustèd,
* E dor é peb amzér hou nan hag hou séhèd,
* Scùillet mar-a-dapen ar hur bro miserabl,
* Ha reit-t’emb a berh Doué ahoel ur peah dalhabl,
* Eit ma chervigehemb én ur gùir santeleah,
* Guet ur galon sentus en Doué a vadeleah,
* Ma touguehemb èl oh ar Satan er victoër,
* Ha ma vehemb un dé lodèc ol én hou cloër.
* J. G.
# O sonjal en hon fec’hejou (Pasion hon Zalver)

Oberennoù damheñvel pe handelvoù all zo ivez, gwelout O sonjal en hon Pec’hejou.
| ◄ Elet an Env deut d’an Douar | O sonjal en hon fec’hejou (Pasion hon Zalver) | Gouelet, ma daoulagad ! ► |
1. O sonjal en hon fec’hejou, Jezus er jardin stouet, A c’houez ar goad, a skuil daerou, E galon a zo rannet !
Diskan. O Jezus, dre ho souffransou, Ho pezet ouzimp true, Ha skuillet en hon ineou Gwir c’hlac’har ha karante.
2. Arru eo Judas an treitour Gant eur vanden zoudardet : Ha Jezus, vel eun torfetour, A chadenou zo karget !
3.Dre deir gwej Per a n-euz nac’het Kreiz ar porz, e Vest divin : Ken a n-euz bet teir gwej klevet Kan ar c’hok, var ar mintin.
4. Kaïphas hag e Judevien, Testou foz a du gante, War digare heuill al lezen, A glask lazan Oan Doue.
5. Pilat a revus da gentan, Zinan eur zetans ken dal : N’heller ket kondaon, emezan Eun den a zo didamal.
6. Herodes hag e vignonet A ra goap ouz hon Zalver : Jezus na respont ger ebet D’ar roue louz ha muntrer.
7. An ol bobl goneet breman Gant arc’hant ha komjou kaer, A zav e vouez eneb dezan, Wardro gant prinset ar Gèr.
8. O kredi distân o c’holer Pilat a c’halv zoudardet, Ha gante, stag ouz ar voger, Jezus a zo skourjeet.
9. War e ben dre fars e lakont, Barou spern da gurunen, Ha dirak-han e taoulinont O c’hoarzi deuz e anken.
10. Pilat a ziskouez er stad-ze Jezus d’ar bobl kounaret : Barnet-han, hastet, emeze, Na c’houlomp ken hen gwelet !
11. Etre Jezus ha Barabbas Ar Judevien, en eun toi, A ziskleri eo gret o choaz, Barabbas a fel d’he ol !
12. Jezus, e Groaz war e ziouskoa, A gers trezeg ar C’halvar, Diners eo, ha kouezel a ra Bete teïr gwej d’an douar.
13. Veronik, ar grage zantel, Ha Simon, war hent ar Groaz, Epad ma tec’h an ebestel, Zo gant Jezus en e c’hloaz.
14. Ouz ar Groaz neuze hen stager, Tachou hir en e vemprou : A bep tu dezan zo daou laer Brudet dre o zorfejou.
15.Seiz gwej Jezus a lein ar Groaz, Kent mervel a n-euz komzet : Genimp eman e Galon c’hoaz, Daoust d’e boaniou ken kalet !
16. Da deir heur na chom ken eno, Nemet eur c’horf dizec’het : Zalver ar bed a zo maro, Gant e vugale skoèt !
17. An heol a guz, ar bed a gren, Jeruzalem zo spontet ! Ha d’e Vam ger war he barlen Jezus a zo diskenet.
18. O Mari, o Mam a drue, Gant o sikour, a-vreman, Ni dalc’ho zonj hed hon bue Ouz maro ho Mab henan.
K. G.
# O sonjal en hon Pec’hejou

Oberennoù damheñvel pe handelvoù all zo ivez, gwelout O sonjal en hon fec’hejou (Pasion hon Zalver).
| ◄ Jezuz ken dous d’ar sonjezon | O sonjal en hon Pec’hejou | Gouelit, ma daoulagad ► |
* Jezuz e liorz an Olived.
* O soñjal en hon pec’hejou
* Jezuz el liorz stouet
* A c’houez ar goad, a skuilh daerou
* E galon a zo rannet
* Diskan.
* O Jezuz, dre hoc’h holl boaniou,
* O bezit ouzimp truez
* Ha skuilhit en hon eneou
* Gwir glac’har ha karantez.
* Jezuz gwerzet gant Judas.
* Erru eo Judas, an treitour,
* Gant eur vandenn soudarded :
* Ha Jezuz, ’vel eun torfedour,
* A chadennou zo karget.
* Jezuz nac’het gant Per.
* Dre deir gwech Per en deus nac’het,
* ’Kreiz ar porz, e Vestr, Doue,
* Ken en deus bet teir gwech klevet
* Kan ar c’hog, diouz ar beure.
* Jezuz dirak Kaifaz.
* Kaifaz hag e Yuzevien,
* Ha falstetou, tud mezus,
* Holl war bouez heulia al lezenn,
* ’Fell d’ezo laza Jezuz.
* Jezuz dirak Pilad.
* Pilad ne c’houll ket, da genta,
* Sina eur setans ken fall ;
* N’haller kondaoni, emezan
* Eun den a zo didamall.
* Jezuz dirak Herodez.
* Herodez hag e vignoned
* A ra goap ouz hon Salver :
* Jezuz ne respont ger ebet
* D’ar roue lous ha muntrer.
* Jezuz dirak ar bobl.
* An holl bobl gounezet breman
* Gant arc’hant ha komzou kaer,
* A sav e vouez enep d’ezan,
* War eun dro gant prinsed kêr.
* Jezuz ha Barabaz.
* Etre Jezuz ha Barabaz
* Ar Yuzevien, en eun taol,
* A ziskleri eo graet o choaz
* Barabaz fell d’ezo, holl.
* Jezuz skourjezet.
* D’o c’hounnar evit ma torro
* Pilad a c’halv soudarded,
* Ha, stag ouz ar peul-maen, ganto
* Jezuz a zo skourjezet.
* Jezuz kurunet a spern.
* War e benn dre fent ’lakaont
* Barrou spern da gurunenn,
* Ha dirazan e taoulinont
* Da c’hoarzin ouz e anken.
* Jezuz kondaonet.
* Pilad, er stad-se, a ziskouez
* Jezuz d’ar bobl kounnaret ;
* Houman da hopal a-eur-vouez :
* Ouz ar groaz ra vo staget !
* Jezuz o tougen e Groaz.
* Jezuz, e Groaz war e ziouskoaz,
* A gerz ’trezek ar C’halvar,
* Dinerz eo, ha dindan e Groaz
* E kouez teir gwech d’an douar.
* Jezuz war an hent.
* Veronig, ar gwragez santel,
* Ha Simon, war hent ar Groaz,
* E-pad ma tec’h an ebestel,
* ’Zo gant Jezuz en e c’hloaz.
* Jezuz ouz ar Groaz.
* Ouz ar Groaz neuze e stager,
* E izili gant tachou :
* Eman breman etre daou laer
* Brudet dre o zorfejou.
* Jezuz en e eur diweza.
* Seiz gwech, Jezuz diwar e Groaz,
* Kent mervel en deus komzet :
* Ganimp eman e galon c’hoaz,
* Daoust d’e boaniou ken kalet.
* Jezuz o vervel.
* Da deir eur ne chom ken eno,
* Nemet eur c’horf dizec’het :
* Salver ar bed a zo maro,
* Gant e vugale skoet.
* Goude an tremenvan.
* An heol ’n em guz, ar bed a gren,
* Jeruzalem zo spontet ;
* Ha d’e Vamm ger, war he barlenn,
* Jezuz a zo diskennet.
* Pedenn da Vari.
* O, Mari, O Mamm a druez,
* Gant ho sikour, birvidik,
* Ni zalc’ho sonj hed hon buhez
* Eus maro ho Mab unik.